Jei žinočiau
Jei žinočiau, brolužėliai,
Kad dainelės mano
Jūsų širdyse nežūva
Skausme vargo seno;
Jei žinočiau, sesutėlės,
Kad jos galios turi,
Tai laimingai aš nukakčiau
Į jaunimo būrį;
Atsistočiau už vartelių
Kur nors nuošalyje
Ir tyliai pradėčiau austi
Dainužėlės giją.
Apsakyčiau, apraudočiau,
Kaip giria gyvena.
Ką vasarvidį ji ošia,
Ką rytais ji mena.
Gal giesmė patiktų mano
Nors vienam jaunimo,
Uždainuočiau linksmą, linksmą,
Bet gerklė užkimo...

Eilėraščiai